Urmareste Modifică dimensiunea fontului: Play

Bucureşti, 4 apr /Agerpres/ - Plenul Camerei Deputaţilor a început luni dezbaterea moţiunii simple iniţiate de ALDE "Drepturile omului nu sunt un lux".



La dezbatere participă ministrul Justiţiei, Raluca Prună.



Moţiunea este citită în plen de deputatul ALDE Steluţa-Gustica Cătăniciu.



Semnatarii, 53 de deputaţi de la PSD, UNPR, ALDE, UDMR, neafiliaţi, spun că textul moţiunii se bazează pe o afirmaţie a ministrului Justiţiei, Raluca Prună, potrivit căreia "OUG nr. 6 din 11 martie 2016 nu restrânge drepturi şi libertăţi, ci tocmai le face efective. Cu o urmărire penală şi o combatere a infracţionalităţii slabe, discuţia despre drepturi e un lux teoretic".



"Aţi afirmat că discuţia despre drepturile omului reprezintă un lux teoretic. O afirmaţie extrem de periculoasă, surprinzătoare, care a obligat Parlamentul României la reacţie şi, mai mult, la atitudine faţă de drepturile fundamentale care nu sunt un lux, atitudine care se concretizează prin această moţiune simplă. Poate nici nu ar trebui să ni se pară surprinzătoare declaraţia dumneavoastră, având în vedere că ne-aţi anunţat, cu multă mândrie chiar, că împărtăşiţi principiile fostului ministru al Justiţiei Monica Macovei, care ne spunea, nu cu mult înaintea dumneavoastră, că în România 'drepturile omului nu pot fi exercitate pe deplin'", se arată în moţiune.



Iniţiatorii documentului cer demisia ministrului Justiţiei. "Dacă nu vă veţi da demisia ori dacă nu veţi fi demisă de către şeful Guvernului înseamnă că nu aţi făcut decât să daţi glas prin declaraţia dumneavoastră, precum şi formă juridică prin ordonanţa pe care aţi iniţiat-o unei filosofii despre precaritatea drepturilor şi libertăţilor fundamentale ale cetăţenilor ce este împărtăşită de întregul Executiv", se mai arată în document. AGERPRES/(AS - autor: Florentina Ştefănescu, editor: Georgiana Tănăsescu)